ਰਾਲਫ ਵਾਲਡੋ ਐਮਰਸਨ
ਰਾਲਫ ਵਾਲਡੋ ਐਮਰਸਨ (25 ਮਈ 1803 - 27 ਅਪਰੈਲ 1882) ਇੱਕ ਅਮਰੀਕੀ ਨਿਬੰਧਕਾਰ, ਭਾਸ਼ਣਕਾਰ ਅਤੇ ਕਵੀ ਹੋਏ ਹਨ। ਉਨ੍ਹਾਂ ਨੇ 19ਵੀਂ ਸਦੀ ਦੇ ਅਧ ਸਮੇਂ ਚੱਲੇ ਅੰਤਰਗਿਆਨਵਾਦੀ ਅੰਦੋਲਨ ਦੀ ਅਗਵਾਈ ਕੀਤੀ ਸੀ। ਉਹ ਵਿਅਕਤੀਵਾਦ ਦੇ ਤਕੜੇ ਚੈਂਪੀਅਨ ਅਤੇ ਵਿਅਕਤੀ ਉੱਤੇ ਸਮਾਜਕ ਦਬਾਵਾਂ ਦੇ ਤਕੜੇ ਆਲੋਚਕ ਸਨ। ਉਨ੍ਹਾਂ ਨੇ ਮੈਲਵਿਲ, ਥੋਰੋ, ਵਿਟਮੈਨ ਅਤੇ ਹਾਥਾਰਨ ਵਰਗੇ ਅਨੇਕ ਲੇਖਕਾਂ ਅਤੇ ਚਿੰਤਕਾਂ ਨੂੰ ਪ੍ਰਭਾਵਿਤ ਕੀਤਾ। ਉਨ੍ਹਾਂ ਨੇ ਆਪਣੇ ਨਵੇਂ ਵਿਚਾਰਾਂ ਨੂੰ ਪ੍ਰਚਾਰਨ ਹਿੱਤ ਅਮਰੀਕਾ ਭਰ ਵਿੱਚ 1500 ਤੋਂ ਵਧ ਪ੍ਰਵਚਨ ਕੀਤੇ। ਬਾਅਦ ਵਿੱਚ ਆਪਣੇ ਇਨ੍ਹਾਂ ਭਾਸ਼ਣਾਂ ਨੂੰ ਹੀ ਕਲਮਬੰਦ ਕਰ ਕੇ ਦਰਜ਼ਨਾਂ ਨਿਬੰਧ ਪ੍ਰਕਾਸ਼ਿਤ ਕੀਤੇ। 1836 ਵਿੱਚ ਆਪਣੇ ਇੱਕ ਨਿਬੰਧ ਪ੍ਰਕਿਰਤੀ (ਨੇਚਰ) ਵਿੱਚ ਉਨ੍ਹਾਂ ਨੇ ਆਪਣੇ ਸਮਕਾਲੀਆਂ ਦੀਆਂ ਧਾਰਮਿਕ ਤੇ ਸਮਾਜਿਕ ਧਾਰਨਾਵਾਂ ਨੂੰ ਰੱਦ ਕਰਦੇ ਹੋਏ ਆਪਣੀ ਅੰਤਰਗਿਆਨਵਾਦੀ (Transcendentalist) ਵਿਚਾਰਧਾਰਾ ਨੂੰ ਸੂਤਰਬੱਧ ਕੀਤਾ। ਨਵੀਆਂ ਲੀਹਾਂ ਪਾਉਣ ਵਾਲੇ ਇਸ ਨਿਬੰਧ ਤੋਂ ਬਾਅਦ 1937 ਵਿੱਚ ਉਨ੍ਹਾਂ ਨੇ ' ਦ ਅਮੈਰੀਕਨ ਸਕੌਲਰ ' ਨਾਂ ਦਾ ਪ੍ਰਵਚਨ ਕੀਤਾ ਜਿਸ ਨੂੰ ਓਲੀਵਰ ਵੈਨਡਲ ਹੋਮਸ ਸੀਨੀਅਰ ਨੇ "ਸੁਤੰਤਰਤਾ ਦਾ ਬੌਧਿਕ ਐਲਾਨ" ਦਾ ਦਰਜਾ ਦਿੱਤਾ।